November 5-ig lehet pályázni a FIVOSZ Év Fiatal Vállalkozója díjra

A Fiatal Vállalkozók Országos Szövetsége (FIVOSZ) 16. alkalommal hirdeti meg az Országos Fiatal Vállalkozói Díjat, szem előtt tartva, hogy a fiatal, innovatív személyek ma nem csupán vállalkozásaikat, hanem az egész magyar gazdaságot is képesek új dimenziókba repíteni.

November 5-ig lehet jelentkezni vagy jelölni olyan fiatalokat, akik a saját vállalkozásukban értek el sikereket. A magas presztízsű díjjal azokat a vállalkozókat jutalmazzák, akik a fiatal koruk ellenére is sikeresek a gazdasági életben, valamint jó példaként szolgálhatnak a fiatalabb nemzedékek számára.

Kovács Patrik, a FIVOSZ elnöke hangsúlyozta: „A fiatal vállalkozók az innováció és a dinamikus üzleti élet zálogai, képesek új szempontokat és lendületet hozni a magyar gazdaság életébe. Az elmúlt évek nyertesei bebizonyították, milyen nagy szerepe van ennek a több, mint másfél évtizedes díjnak abban, hogy kiemeljük és megmutassuk: a kor nem lehet akadálya annak, hogy valaki valami nagyot, értékeset, maradandót építsen. Célunk, hogy olyan közösséget találjanak a fiatalok, ahol kiváló szakemberektől, jó információkat kapnak. Nagyon várjuk a női és vidéki vállalkozások jelentkezését is, hiszen a tehetség, a szorgalom, az akarat és a siker nem határolható nemekre és lokációra.”

Az Év Fiatal Vállalkozója díj nem csak ismertséget és elismerést jelent, hanem szakmai garanciát is a fejlődésre.

A díjra a legalább három éve sikeres saját vállalkozást működtető 18 és 40 év közötti természetes személyek, magyar fiatalok jelentkezhetnek vagy jelölhetők.

A november 13-17. között megrendezésre kerülő Fiatal Vállalkozók Hetén a Karrier&Üzleti Show-n adják majd át az elismerést.

Az ingyenesen látogatható rendezvénysorozat nem csupán az üzleti világába enged bepillantást, de a karrierépítés fortélyaiba is beavat Budapesten és országosan.

További információk és a jelentkezés részletei a FIVOSZ https://fivosz.hu/ev-fiatal-vallalkozoja-dij-2023/ weboldalán.

Sajtókapcsolat:

* +36 1 414 2181
* center@vosz.hu

Eredeti tartalom: Vállalkozók és Munkáltatók Országos Szövetsége

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/7534/november-5-ig-lehet-palyazni-a-fivosz-ev-fiatal-vallalkozoja-dijra/